Den bitre handelsstrid mellem USA og Kina kan nu for alvor mærkes hos industrigiganten Danfoss med hovedsæde på Nordals.

Omsætningen voksede i første halvår godt nok med fire procent til nu 23,6 milliarder kroner, men andet kvartal var præget af en opbremsning i markedsvæksten i flere industrier.

- Usikkerheden fra handelskonflikten mellem USA og Kina, Brexit og andre geopolitiske konflikter har bredt sig til resten af verden. Hvor vi før kun mærkede aftagende vækst i Kina, kan vi nu desværre også se det i Nordamerika og Europa. Det er måske "det nye normale", som vi skal til at vænne os til, siger koncernchef Kim Fausing, der dog udtrykker tilfredshed med halvårsresultatet, netop fordi markedet er blevet vanskeligere.

Siden 2018 har USA og Kina været i handelskrig. Skiftevis har de pålagt forskellige toldforhøjelser på hinandens eksportvarer senest her i begyndelsen af august.

- Det er da bekymrende og den største grund til global usikkerhed. Handelskonflikter er noget vi historisk set ved ikke er godt for den økonomiske vækst. Desværre ser konflikten ikke ud til at skulle aftage - tværtimod, siger Kim Fausing.